Správa zo zahraničnej pracovnej cesty

1.	Účastníci ZPC:

Titul, meno a priezvisko:	Miroslava Gajdošová	
Pracovisko:	Ministerstvo školstva, vedy, výskumu a športu SR, Stromová 1, 813 30 Bratislava 	
Pracovné zaradenie:	Odbor mládeže	
Znalosť jazykov:	Aj

Titul, meno a priezvisko:	Ing. Dean Reš	
Pracovné zaradenie:	Expert v oblasti mládežníckej politiky	
Znalosť jazykov:	AJ, FJ, RJ
	
2.	Zahraničná pracovná cesta:
Štát:	India	
Mesto:	Nové Díllí	
Vykonaná v dňoch:	11.11.-16.11.2016 	
Prijímajúca organizácia:	International Youth Committee	
Účel cesty:	Svetová konferencia mládeže 2016	
3.	Rámcový program pobytu:

12.11.2016	•	Príchod
•	Otvorenie konferencie a kultúrny program	
13.11.2016	•	Otvorenie prvého pracovného dňa
•	Rokovanie vo workshopoch I.: Predstavenie akčných plánov národných delegácií  (SDG 1-4)
•	Rokovanie vo workshopoch II.:Predstavenie akčných plánov národných delegácií  (SDG 5-8)
•	Plénum: Panelová diskusia	
14.11.2016

	•	Workshop III.: Predstavenie akčných plánov národných delegácií  (SDG 9-12)
•	Workshop IV.: Predstavenie akčných plánov národných delegácií  (SDG 13-17)
•	Plénum: Slávnosntné ocenienie  prínosu organizácií k napĺňaniu SDG
•	Bilaterálne rokovania	
15.11.2016	•	Workshop:  Tvorba  akčných plánov k jednotlivým cieľom SDG
•	Plénum: Prezentácia spoločných záverov  
•	Rokovanie s veľvyslancom Slovenskej republiky Žigmundom Bertókom na  Konzuláte SR v Dílí	
16.11.2016	•	Odchod	
4.	Stručný priebeh rokovaní
Svetová konferencia mládeže je pravidelným podujatím, ktoré sa v roku 2016 konalo v Indii, v meste Nové Díllí. Konferencie sa zúčastnilo viac ako 150 delegácií a približne 500 účastníkov predovetkým z mimovládneho sektora (vrátane mládeže s nedostatkom príležitostí) a zástupcovia ministerstiev zodpovedných za mládež. Prioritnou témou tohto ročníka boli Ciele udržateľného rozvoja.
Ciele udržateľného rozvoja (ďalej SDG) predstavujú program rozvoja na obdobie rokov 2015 – 2030. Program nadväzuje na agendu Miléniových rozvojových cieľov (MDG). Keďže SDG sa týkajú všetkých sektorov, na formulácii SDG sa  podieľali okrem štátov OSN aj zástupcovia občianskej spoločnosti, podnikateľskej sféry a akademickej obce. Zástupcovia zo všetkých spemunutých oblastí boli zastúpení aj na konferencii, ktorej primárnym cieľom bolo mapovať napĺňanie SDG.
Konferenciu otvoril prezident medzinárodného mládežníckeho výboru Jayanta Patra, ktorý informoval o vydaní Svetovej správy o mládeži z dielňe OSN 15. júla 2016 a zdôraznil potrebu viac zapájať mladých ľudí do ekonomického, politického a spoločenského života. Jednou z prioritných tém, ktorej je potrebné sa v budúcnosti venovať je rast radikalizácie predovšetkým medzi mladými ľuďmi.
Na konferencii sa diskutovalo v nasledovných workshopoch:
Workshop č. I:
•	Žiadna chudoba: Odstrániť chudobu všade a vo všetkých jej formách.
•	Žiadny hlad: Odstrániť hlad, dosiahnuť potravinovú bezpečnosť a lepšiu výživu a podporovať trvalo udržateľné poľnohospodárstvo.
•	Kvalita zdravia a života: Zabezpečiť zdravý život a podporovať dobrý život pre všetkých a v každom veku.
•	Kvalitné vzdelávanie: Zabezpečiť inkluzívne, spravodlivé a kvalitné vzdelávanie a podporovať celoživotné vzdelávacie príležitosti pre všetkých.
Workshop č. II:
•	Rodová rovnosť: Dosiahnuť rodovú rovnosť a posilniť postavenie všetkých žien a dievčat. 
•	Čistá voda a hygiena: Zabezpečiť dostupnosť a trvalo udržateľný manažment vody a sanitárnych opatrení pre všetkých.
•	Dostupná a čistá energia : Zabezpečiť všetkým prístup k cenovo dostupným, spoľahlivým, udržateľným a moderným zdrojom energie.
•	Dôstojná práca a ekonomický rast: Podporovať inkluzívny a trvalo udržateľný ekonomický rast, plnú a produktívnu zamestnanosť a riadnu prácu pre všetkých.
Workshop č. III:
•	Priemysel, inovácie a infraštruktúra: Vybudovať pevnú infraštruktúru, podporovať inkluzívnu a trvalo udržateľnú industrializáciu a posilniť inovácie.
•	Zníženie nerovností: Znížiť rozdiely v rámci a medzi krajinami. 
•	Udržateľné mestá a komunity: Premeniť mestá a ľudské obydlia na inkluzívne, bezpečné, odolné a trvalo udržateľné.
•	Zodpovedná spotreba a výroba: Zabezpečiť trvalo udržateľnú spotrebu a výrobné schémy.

Workshop č. IV:
•	Ochrana klímy: Podniknúť bezodkladné opatrenia na boj proti klimatickým zmenám a ich dôsledkom.
•	Život pod vodou: Zachovať a udržateľne využívať oceány, moria a zdroje mora na trvalo udržateľný rozvoj.
•	Život na pevnine: Chrániť, obnovovať a podporovať trvalo udržateľné využívanie pozemných ekosystémov, trvalo udržateľne riadiť lesné hospodárstvo, bojovať proti premene krajiny na púšť a zastaviť spätnú degradáciu krajiny a stratu biodiverzity.
•	Mier, spravodlivosť a silné inštitúcie: Podporovať mierovú inkluzívnu spoločnosť v prospech trvalo udržateľného rozvoja. Poskytnúť prístup k spravodlivosti pre všetkých a budovať efektívne, transparentné a inkluzívne inštitúcie na všetkých úrovniach.
•	Partnerstvá za ciele: Posilniť prostriedky implementácie a revitalizácie globálneho partnerstva pre trvalo udržateľný rozvoj.
Základným cieľom workshopových blokov bolo vytvoriť priestor na zdieľanie príkladov dobrej praxe v spoločných témach a facilitovať vytvorenie partnerstiev medzi jednotlivými delegáciami. Kľúčom pri tvorbe workshopov boli jednotlivé rozvjové ciele. Jednotlivé národné delegácie prišli na konferenciu s vytvoreným akčným plánom pre rok 2017, takže konferencia umožnila hľadanie prienikov a poskytla priestor na nadviazanie spolupráce. Na záver dňa nasledovalo plénum s panelom expertov, ktorí diskutovali o najväčších úspechoch a neúspechoch pri napĺňaní jednotlivých rozvojových cieľov. Z diskusie vyplynulo, že najväčším nedostatkom je slabé zapojenie mládežníckeho sektora a nedostatok medzirezortnej a medziodborovej spolupráce.  
Počas druhého rokovacieho dňa predstavila slovenská delegácia na konferencii  akčný plán na rok 2017, ktorý sa zameriaval na spoluprácu v rámci V4 v kontexte kampane Bez nenávisti. Táto regionálna spolupráca bola kladne hodnotená aj Radou Európy, ktorá kampaň zastrešuje. Priestor bol venovaný aj SK PRES. Konkrétne bola prezentovaná Európska konferencia mládeže, organizovaná v rámci Štruktúrovaného dialógu- Štruktúrovaný dialóg je kľúčovým nástrojom pre zapojenie mládeže do tvorby opatrení, ktoré sa ich týkajú. 
Na konferencii boli slávnosntne ocenené aj organizácie a mladí lídri, ktorí sa vo svojej činnosti venujú napĺňaniu SDG. 
Zoznam bilateralnych rokovaní, realizovaných v rámci ZPC a prioritná téma:
•	A. Barua, UNFPA, Banglades - téma SDGs 
•	M. Azad, Manarat International University, Banglades - prienik formálneho a neformálneho vzdelávania
•	R. Ashekin, Bangladesh Resource Improvement Trust - zamestnateľnosť a inklúzia
•	B. Bhattacharjya, IIT Guwahati, India - dizajnovanie integrovaného vzdelávacieho systému zameraného na inovácie a zamestnatelnosť
•	F. Velangani, Shades of Happiness, India - nové formy práce s mládežou
•	C. Pace, European Youth Parliament for Water, Malta - aktivity predsedníckeho tria v oblasti mládeže
•	A. Moravkova, konzulka, ZU Dilli - zdieľanie skúseností s vízovou agendou (príklad dobrej praxe: Európska dobrovoľnícka služba, v kontexte zámeru ZU Dilli iniciovať výmenu 50 indických študentov vo vysokoprofilových študíjnych programoch v SR), doručenie diplomatickej pošty
Súčasťou ZPC bola aj rokovanie na Veľvyslanectve SR v Dillí s  veľvyslancom Slovenskej republiky Žigmundom Bertókom. Okrem informovania o výstupoch Svetovej konferencie mládeže 2016 boli na stretnutí otvorené témy:  priority MŠVVaŠ SR v rámci predsedníctva SR v Rade Európskej únie. Veľvyslanec Ž. Bertók odporučil ďalšie kroky s cieľom posilniť spoluprácu medzi ministerstvami prostredníctvom bilaterálnej dohody v oblasti školstva,  ako aj znovuobnovenia činnosti lektorátu slovenského jazyka na Dillijskej univerzite. 
6.  Prehľad prinesenej dokumentácie
Dokumentácia z rokovaní je uložená na OM MŠVVaŠ SR. 

7.   Prínos ZPC
Osobitným prínosom ZPC zdieľanie informácií, poznatkov a skúseností z praxe jednotlivých štátov o spôsobe medzirezortnej spolupráce v obasti mládeže pri napĺňaní SDG, ktorá v súčasnosti nie je na Slovensku rozvinutá.
Zo ZPC vyplynuli nasledvné úlohy:
1. Prediskutovať v rámci OM možnosti zviditeľnenia SDG v oblasti mládeže a možnosti medzirezortnej spolupráce.
Termín: ASAP
Zodpovedný: M. Gajdošová

2. Pri tvorbe stratégie aktivít v rámci kampane bez nenávisti na rok 2017 zvážiť propagáciu SDG napríklad prostredníctvom akčného dňa.
Termín: 2017
Zodpovený: OM, INV

8.  Spôsob zverejnenia výsledkov
Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetových stránkach MŠVVaŠ SR.
Súhlasím so zverejnením správy na internete.
Dátum: 30.11.2016

Správu vypracovala: Mgr. Miroslava Gajdošová
Správu schválil: Mgr. Eva Masárová, riaditeľka OM